KIRJALLINEN KYSYMYS E-1636/01 esittäjä(t): Juan Naranjo Escobar (PPE-DE) komissiolle. Korkojen sisämarkkinat.



Virallinen lehti nro 081 E , 04/04/2002 s. 0043 - 0044



KIRJALLINEN KYSYMYS E-1636/01 esittäjä(t): Juan Naranjo Escobar (PPE-DE) komissiolle (12. kesäkuuta 2001) Aihe: Korkojen sisämarkkinat Lainoja koskevien uusien käytännesääntöjen soveltamisen yhteydessä toteutetaan korkosäännösten yhdenmukaistaminen, mikä muuttaa huomattavasti Euroopan korkomarkkinoiden tilannetta. Rahoituslaitosten ja kuluttajien jo hyväksymät käytännesäännöt odottavat nyt viidentoista jäsenvaltion, jotka voivat esittää väitteitä tai muutoksia, hyväksymistä. Voiko komissio kertoa, missä vaiheessa asia on ja onko vahvistettu määräaikaa, johon mennessä jäsenvaltioiden on annettava hyväksyntänsä, jotta korkojen sisämarkkinat voivat vihdoinkin toteutua huolimatta joidenkin valtioiden harjoittamasta sisämarkkinoiden liiallisesta suojelusta? Frederik Bolkesteinin komission puolesta antama vastaus (3. syyskuuta 2001) Komissio kutsui koolle eurooppalaiset luottoalan yhdistykset ja kuluttajajärjestöt, jotta ne sopisivat ennen asuntolainasopimuksen tekemistä annettavia tietoja koskevista vapaaehtoisista menettelysäännöistä. Neuvottelut saatiin menestyksellisesti päätökseen yli kolmen vuoden jälkeen, ja neuvotteluosapuolet allekirjoittivat menettelysäännöt 5. maaliskuuta 2001. Sopimus on alan ja kuluttajien edustajien välinen sopimus eivätkä jäsenvaltiot vahvista sitä sellaisenaan. Komissio antoi myös poliittisen tukensa vapaaehtoisille menettelysäännöille. Sen vuoksi se julkaisi suosituksen(1), jossa vahvistetaan säännöt ja kehotetaan - asuntolainoja tarjoavia lainanantajia noudattamaan suositusta ja menettelysääntöjä riippumatta siitä, ovatko ne menettelysäännöistä neuvotelleiden yhdistysten ja liittojen jäseniä ja - jäsenvaltioita ryhtymään kaikkiin tarvittaviin toimiin, jotta kansallisessa lainsäädännössä säädetyt, ennen lainasopimuksen tekemistä annettavat tiedot, jotka annetaan menettelysäännöissä määrättyjen tietojen lisäksi, voidaan yhdistää EU:n vakiomuotoiseen tietosivuun siten, että se ei vaikeuta tietojen vertailemista eri maiden kesken. Tarkoituksena on parantaa kuluttajansuojaa ja helpottaa kuluttajien mahdollisuuksia vertailla eri asuntolainanantajien tarjoamia samantapaisia tuotteita. Menettelysäännöissä määrätään lainanantajien velvollisuudesta antaa kuluttajille yleisiä tietoja tarjolla olevista erilaisista tuotteista, eri korkovaihtoehdoista (kiinteä, vaihtuva tai näiden yhdistelmä), kaikista asuntolainaan liittyvistä lisäkuluista jne. Menettelysäännöissä määrätään myös, miten kuluttajan henkilökohtaisten vastuiden jakautumisesta on ilmoitettava. Esimerkiksi kunkin maksuerän tarkka määrä, lainan voimassaoloaikana maksettava kokonaismäärä ja kuluttajan valitsemaan lainatyyppiin liittyvät ennenaikaisen takaisinmaksun ehdot on ilmoitettava EU:n vakiomuotoisella tietosivulla, jonka avulla kuluttaja voi helposti vertailla eri lainanantajien tarjouksia, myös siinä tapauksessa, että tarjoukset tulevat eri maista. Asuntolainanantajilla on kuusi kuukautta aikaa ilmoittaa rekisteriin aikomuksestaan noudattaa menettelysääntöjä ja kaksitoista kuukautta aikaa toteuttaa tarvittavat toimenpiteet. Näin ollen suositusta noudattavien asuntolainanantajien olisi noudatettava menettelysääntöjen ja suosituksen ehtoja viimeistään 30. syyskuuta 2002. Sama määräaika koskee jäsenvaltioita, jos niiden kansallisen lainsäädännössä, säädetään ennen lainasopimuksen tekemistä annettavista tiedoista, jotka on yhdistettävä vakiomuotoiseen tietosivuun. Komissio on perustanut keskusrekisterin, johon kirjataan ne lainanantajat, jotka ilmoittavat noudattavansa suositusta ja menettelysääntöjä. Keskusrekisteri julkaistaan sisämarkkinoiden pääosaston Internet-sivuilla syyskuun lopussa 2001. Erillään tästä toiminnasta, mutta kuitenkin siihen liittyen, terveys- ja kuluttaja-asioiden pääosasto on aloittanut alustavat kuulemiset asianomaisten kanssa (kansalliset asiantuntijat, kuluttajien ja alan edustajat sekä parlamentin komiteat tarkkailijoina) vuonna 1987 annetun kulutusluottodirektiivin(2) tarkistuksesta. Keskusteluasiakirja on luettavissa mainitun pääosaston Internet-sivuilla(3). Eräänä teemana on se, onko ne (vakuudettomien) kulutusluottojen ja (vakuudellisten) kiinteistölainojen taikka kiinnitys- tai asuntoluottojen nykyistä eroa mahdollista ylläpitää kiinnitysvakuudellisten kulutusluottojen suosion kasvaessa. Tätä ongelmaa tarkastellaan ottaen huomioon menettelysääntöjen tehokkuus. (1) K(2001)477 lopullinen, 1.3.2001. (2) Neuvoston direktiivi 87/102/ETY, annettu 22 päivänä joulukuuta 1986, kulutusluottoja koskevien jäsenvaltioiden lakien, asetusten ja hallinnollisten määräysten lähentämisestä, EYVL L 42, 12.2.1987. (3) http://europa.eu.int/comm/consumers/policy/developments/cons_cred/cons_cred1a_en.pdf.